Adagum
Adagum (ruski: Адагум; adigejski: АтIэкIумэ) rijeka je na jugu evropskog dijela Rusije. Protiče preko teritorije Krimskog rejona na zapadu Krasnodarske pokrajine. Lijeva je pritoka rijeke Kubanj u koju se uliva kod stanice Varenikovskaja, i dio basena Azovskog mora. Nastaje spajanjem rijeka Bakanke i Neberdžaja na otprilike 3 km jugozapadno od grada Krimska, na nadmorskoj visini od 45 metara. Dugačka je 66 km, dok je površina slivnog područja 336 km2. Prosječan pad korita je 0,53 m/km toka. Korito joj je 1964. pregrađeno u centralnom dijelu toka i tako je stvoreno vještačko Varnavinsko jezero čime je umnogome reguliran nivo vode u rijeci. Dio toka nizvodno od jezera uređen je i kanaliziran i poznat je i kao Varnavinski odvodni kanal. Karakterizira je mješoviti režim hranjenja s dominantnim nivalnim režimom, a najviši vodostaj je u proljeće nakon topljenja snijega u gornjem dijelu toka. Bez obzira na tehnički reguliran tok česte su poplave u njenoj dolini, posebno nakon obilnijih padavina na sjevernim podgorinama Kavkaza. U noći 7. jula 2012. rijeka se naglo izlila iz korita i na području oko Krimska izazvala veliku materijalnu štetu, uz gubitak više od 160 ljudskih života.